Predkladacia správa 

Predkladaný materiál obsahuje informáciu o priebehu a výsledkoch 7. stretnutia Konferencie o pristúpení Slovenskej republiky k Európskej únii na úrovni ministrov zahraničných vecí, ktoré sa konalo dňa 1. októbra 2002 v Bruseli. Okrem Informácie, materiál obsahuje ako prílohu, prejav ministra zahraničných vecí SR E. Kukana na Konferencii a tabuľkové porovnanie postavenia SR s ostatnými kandidátskymi krajinami. 

Materiál je zameraný na priebeh Konferencie o pristúpení a podáva vyjadrenia jednotlivých predstaviteľov na prerokovávanú problematiku. Konferencia o pristúpení na úrovni ministrov zahraničných vecí bola zameraná na zhodnotenie dosiahnutých výsledkov Slovenska v rokovaniach s EÚ od posledného ministerského stretnutia 11. júna 2002 v Luxemburgu a naznačila ďalší vývoj rokovaní do konca tohto roku. Od posledného stretnutia Slovenská republika :
•	predbežne uzatvorila kapitolu Regionálna politika a koordinácia štrukturálnych nástrojov;
•	prijala revidovanú pozíciu v kapitole Poľnohospodárstvo, ktorú členské štáty EÚ odsúhlasili 18. júna 2002;
•	rokovala v zostávajúcej kapitole Hospodárska súťaž s cieľom jej uzatvorenia v priebehu októbra;
•	rokovala v kapitolách s finančným dopadom, s cieľom precizovať pozície týkajúce sa finančného rámca pre rozšírenie. 

SR má v súčasnosti predbežne uzatvorených 27 kapitol z celkového počtu 30 otvorených a fytosanitárnu a veterinárnu časť kapitoly Poľnohospodárstvo. V kapitole Hospodárska súťaž pokračuje EÚ v rokovaniach, cieľom je kapitolu predbežne uzavrieť na avizovanom stretnutí na úrovni zástupcov 18. októbra. Z hľadiska ďalšieho pokroku rokovaní v kapitolách s finančným dopadom je rozhodujúci výsledok mimoriadneho summitu EÚ 24.-25. októbra v Bruseli.

S celkovým pokrokom negociačnej agendy sa rokovania v roku 2002 dostali do záverečnej fázy, v ktorej Slovensko uzatvorilo kapitolu Regionálna politika a pokračuje v substantívnych rokovaniach v najcitlivejších kapitolách, ktoré sú späté s finančným dopadom, tak na rozpočet únie, ako aj na rozpočet členských a kandidátskych krajín t.j. Poľnohospodárstvo a Finančné a rozpočtové ustanovenia.

Materiál bol prerokovaný vo vedení Ministerstva zahraničných vecí SR bez pripomienok.